Нацыянальны цэнтр сучасных мастацтваў Беларусі

Нацыянальны цэнтр сучасных мастацтваў Рэспублікі Беларусь (НЦСМ) — дзяржаўная ўстанова культуры змешанага тыпу, якая падпарадкоўваецца Міністэрству культуры Рэспублікі Беларусь. Установа размяшчаецца ў Мінску па двух адрасах: па вул. Някрасава, 3 і па пр. Незалежнасці, 47.

НЦСМ мае статус шматфункцыянальнай структуры, задача якой — весці актыўную дзейнасць, накіраваную на развіццё і папулярызацыю айчыннага сучаснага мастацтва, яго інтэграцыю ў сусветны мастацкі кантэкст, комплекснае развіццё і прасоўванне эксперыментальных накірункаў у розных відах мастацтва (выяўленчым, тэатральным, музычным, дызайне, камп’ютарнай графіцы і інш.).

 Гісторыя 
НЦСМ быў створаны 1 кастрычніка 2015 года шляхам зліцця дзвюх арганізацый:
 Дзяржаўная ўстанова культуры «Творчыя Майстэрні „Цэнтр Сучасных Мастацтваў“» (дзейнічала з 2011 года);
 Дзяржаўная ўстанова «Музей сучаснага выяўленчага мастацтва» (дзейнічала з 1998 года).

Установы-папярэднікі вялі актыўную дзейнасць да аб’яднання. Музей сучаснага выяўленчага мастацтва з 2010 года правёў некалькі буйных міжнародных акцый: выстаўку маладых беларускіх мастакоў «БелАРТ.By» у Маскве (2010), нацыянальны павільён Рэспублікі Беларусь на 54-й Венецыянскай біенале сучаснага мастацтва (2011), спецыяльныя праекты на 4-й (2011) і 5-й (2013) Маскоўскіх біенале сучаснага мастацтва.

Творчыя Майстэрні «Цэнтр Сучасных Мастацтваў» у 2012 годзе арганізавалі і правялі «Першую трыенале сучаснага мастацтва». У 2014 годзе сумеснымі намаганнямі Майстэрняў і Музея была рэалізавана Рэспубліканская выстаўка «Avant-gARte: ад квадрата да аб’ектa» у рамках Чэмпіянату свету па хакеі. За гэты праект калектыў Цэнтра стаў лаўрэатам спецыяльнай прэміі Прэзідэнта Рэспублікі Беларусь дзеячам мастацтва і культуры 2014 года.

Ужо ў статусе НЦСМ быў ажыццёўлены спецыяльны праект на 56-й Венецыянскай біенале (2015) і Рэспубліканская выстаўка сучаснага мастацтва «Вяртанне вобраза. Да 130-годдзя Марка Шагала» (2017).

 Фонды і выставачная дзейнасць 
НЦСМ захоўвае ў фондзе больш за 5 тысяч твораў беларускага і замежнага мастацтва другой паловы XX—XXI стагоддзя. На аснове фондавых калекцый ствараюцца новыя выставачныя праекты (напрыклад, «Плюс/мінус 100», «Па-за прасторай», «Сузор’е вандроўніка» ў 2023 годзе).
Асноўныя кірункі дзейнасці ўключаюць правядзенне выставак, культурна-асветніцкую, навукова-даследчую і музейную работу, а таксама міжнароднае супрацоўніцтва. Арганізоўваюцца персанальныя і калектыўныя выставы мастакоў («Ад піктарыалізму да канцэптуалізму», «Пераадоленне» і інш.), выставы па выніках конкурсаў і пленэраў (напрыклад, «Нацыянальная прэмія ў галіне выяўленчага мастацтва 2023»).

Штогод праводзяцца:
 Міжнародны фестываль тэкстыльнага мастацтва «ТэкСтыльны букет»;
 Выстаўка «Джаз! Каты! Вясна!»;
 Спецыяльныя навагоднія праекты.

У рамках выставак праходзяць куратарскія экскурсіі, сустрэчы з удзельнікамі праектаў (артыст-токі) і майстар-класы з мастакамі.

 Тэатральнае і музычнае мастацтва 
НЦСМ арыентуецца на працу з невялікімі эксперыментальнымі формамі перфарматыўнага мастацтва. Упершыню ў Беларусі тут быў распачаты фестываль вулічных тэатраў.

У цэнтры праходзяць спектаклі сучасных беларускіх тэатральных груп (тэатр Ганны Сулімы, плэйбэк-тэатр «Свой дах», студыя «Akter.by»), арганізуюцца творчыя вечары і музейныя святы. Пляцоўка на вуліцы Някрасава, 3 актыўна працуе з дзіцячай аўдыторыяй, прапаноўваючы лялечныя спектаклі і светлавыя шоу для дашкольнікаў і школьнікаў.

 Адукацыя 
Адукацыйная дзейнасць цэнтра вядзецца ў розных фарматах. Рэалізуюцца праекты для рознай аўдыторыі:
 курс «АРТ-Азбука» для дзяцей і дарослых;
 творчыя майстар-класы для сямейнага наведвання;
 круглыя сталы, лекцыі, варкшопы.
Дырэктары:

 Дырэктары 
 2015—2017 — Наталля Васілеўна Шаранговіч, мастацтвазнаўца;
 з мая 2018 — Сяргей Яўгенавіч Крыштаповіч, мастак.
 Крыніцы 

 Спасылкі 

 Афіцыйны сайт НЦСМ 

Катэгорыя:Музеі Мінска
Катэгорыя:Мастацкія музеі Беларусі
Катэгорыя:Сучаснае мастацтва
Катэгорыя:Вуліца Някрасава (Мінск)
Катэгорыя:Праспект Незалежнасці (Мінск)